**Az Év Fürdője 2016 – Háttér-információk**

**Közel 200 fürdő áll rajthoz a magyarországi fürdők legnagyobb versenyében, melyet idén második alkalommal rendeznek meg. Az Év Fürdője 2016 közönségszavazás elsődleges célja, hogy ráirányítsa a nagyközönség figyelmét hazánk páratlan termálvízkincsére, az arra épült nagyszerű fürdőkre és magára a fürdőzésre.**

**Magyarország igazi termál nagyhatalom**

Magyarország olyan termálvízkinccsel rendelkezik, ami nemcsak mennyiségében, de minőségében is kiemelkedőnek számít világviszonylatban. A hazai vizek hatásukat tekintve is egyedülállóak, sehol máshol nem található ilyen magas hőmérsékletű és egyben ennyi különböző betegség kezelésére, megelőzésére alkalmas kiváló minőségű termál- és gyógyvíz. Magyarországon kétszáznál is több fürdő – köztük több mint nyolcvan gyógyfürdő – található. A hagyományosabb értelemben vett fürdők mellett számos aquapark, közel négyszáz csúszda és megközelítőleg ezerhatszáz medence várja az ifjabb generációt is.

**Bővebben Az Év Fürdője Szavazásról**

A fürdők a tavalyi évhez hasonlóan idén is pozitívan fogadták a kezdeményezést, szívesen részt vesznek a megmérettetésben. Annak ellenére, hogy Az Év Fürdője alapvetően egy verseny, a szektor széleskörű összefogását célozza, egy közös ügy – a fürdőkultúra népszerűsítése – érdekében.

A versenyben azok a fürdők vesznek részt, amelyekben legalább egy medence van, ami nem úszó vagy tanmedence.

A fürdők három kategóriában indulnak: Az Év Fürdője 2016., Az Év Feltörekvő Fürdője 2016. és A Helyiek Kedvenc Fürdője 2016. A kategóriák kialakítása azért volt szükséges, mert hazánk több mint kétszáz fürdője rendkívül eltérő adottságokkal és lehetőségekkel rendelkezik. A kisebb fürdőknek nem lenne esélye a nagy, ismert vagy nagyvárosokban található fürdőkkel szemben, így azonban a hozzájuk hasonló fürdőkkel mérhetik össze magukat.

A besorolás a medencék száma, a település mérete és a fürdő ismertsége alapján készült.

**Számokban a szavazásról**

35 db fürdő indul Az Év Fürdője 2016 kategóriában.

84 db fürdő indul Az Év Feltörekvő Fürdője 2016 kategóriában.

71 db fürdő indul A Helyiek Kedvenc Fürdője 2016 kategóriában.

1441 medence, 495 szauna és 342 csúszda található összesen az induló fürdőkben.

Az idei versenyen a szervezők a szavazók részéről is a tavalyihoz hasonló fokozott érdeklődésre számítanak. 2015-ben 128.000 szavazótól mintegy 170.000 szavazat érkezett a fürdőkre.

**A szervezőről**

A szavazás szervezője, a **termalfurdo.hu**, Magyarország vezető egészségturizmussal foglalkozó portálja, amely a fürdőzés mellett életmód, wellness témákban nyújt érdekes és minőségi információkat olvasóinak.